b'\n_START_ARTICLE_\nSokol selec\n_START_SECTION_\nOpis\n_START_PARAGRAPH_\nSokol selec je srednje velik sokol s pri\xc5\xa1iljenimi perutmi in kratkim repom, ki leti izjemno hitro in je v strmoglavem letu najhitrej\xc5\xa1e \xc5\xbeivo bitje na Zemlji (najvi\xc5\xa1je izmerjene hitrosti presegajo 320 km/h). Leti z upognjenimi perutnicami in hitro zamahuje s krili, vmes pa kratkotrajno drsi skozi zrak. Najvi\xc5\xa1ja hitrost v horizontalnem letu lahko prese\xc5\xbee 200\xc2\xa0km/h._NEWLINE_Selec zraste do 48 cm in ima razpon peruti do 1 m. Samci so, kot pri veliko ujedah manj\xc5\xa1i od samic in tehtajo 570\xe2\x80\x93700 gramov, samice pa lahko prese\xc5\xbeejo te\xc5\xbeo enega kilograma._NEWLINE_Po zgornji strani telesa je sokol selec temno sive barve, ki se na mestih preliva v \xc4\x8drno, po spodnji strani pa imajo rjavkaste proge na beli podlagi. Mladi\xc4\x8di so po spodnji strani bolj enovito rjave barve, pa tudi po zgornji strani telesa prevladuje ta barvni odtenek. Barvne sheme se lo\xc4\x8dijo tudi glede na okolje, v katerem prebivajo in niso vedno enake. Odrasle ptice imajo rumeno obrobljene temne o\xc4\x8di, pa tudi kremplji, s katerimi zgrabi plen, so \xc5\xbeivo rumene barve.\n_START_SECTION_\nRaz\xc5\xa1irjenost\n_START_PARAGRAPH_\nSokol selec je ena najbolj raz\xc5\xa1irjenih ujed na svetu, saj ga je najti skoraj povsod, celo na tihomorskih otokih. Njegov \xc5\xbeivljenjski prostor so odprte krajine, stepe, polpu\xc5\xa1\xc4\x8dave, svetli, redki gozdovi, tundre in gorski svet. Ime izvira iz dejstva, da ptice skrajnega severa in juga pogosto prepotujejo velike razdalje in prezimujejo v toplej\xc5\xa1em okolju._NEWLINE_Hrani se skoraj izklju\xc4\x8dno s pticami do velikosti rac, ki jih lovi v letu in zasleduje z veliko hitrostjo. Pogosto pa svoj plen na tleh ujame s strmoglavim napadom._NEWLINE_Gnezdi enkrat letno marca in aprila v gnezdu na drevesu ali v skalovju.'